Fil-Konferenza Juann Mamo li tellajna nhar is-Sibt, 26 ta' Ottubru, bħala Dipartiment tal-Malti tal-Università bi sħab mal-Ministeru għall-Edukazzjoni u x-Xogħol, għamilt taħdita dwar "L-Estasi tal-Oratorija." It-taħdita kienet ispirata minn kumment ironiku li jagħmel in-narratur ta' Ulied in-Nanna Venut fl-Amerka dwar ir-rumanziera ta' żmien Mamo. Imma l-argument ewlieni ta' dan l-istudju qasir, li tajt biss ħjiel tiegħu biex ma niħux ħafna ħin, huwa li m'għandniex nikkanonizzaw lil Mamo. Ikun verament kontra l-ispirtu u l-att kreattiv tiegħu. Barra minn hekk, għandi problema fundamentali bl-idea tal-kanonu letterarju kollha kemm hi. L-intervent tiegħi offra provokazzjoni: jekk se nikkanonizzaw lil Mamo, għandna bżonn insibu żewġ mirakli li wettaq u li huma inspjegabbli skont il-liġi naturali. Dawn iż-żewġ mirakli nsibhom… imma l-konklużjoni tagħhom tisfida lill-idea stess tal-kanonizzazzjoni…